CELEX: 62006TN0355
Language: el
Date: 2006-12-05 00:00:00
Title: Υπόθεση T-355/06: Προσφυγή της 5ης Δεκεμβρίου 2006 — Koninklijke BAM Groep κατά Επιτροπής

27.1.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 20/23
            
         Προσφυγή της 5ης Δεκεμβρίου 2006 — Koninklijke BAM Groep κατά Επιτροπής
   (Υπόθεση T-355/06)
   (2007/C 20/34)
   Γλώσσα διαδικασίας: η ολλανδική
   Διάδικοι
   
      Προσφεύγουσα: Koninklijke BAM Groep NV (εκπρόσωποι: M.B.W. Biesheuvel και J.K. de Pree, advocaten)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση της Επιτροπής της 13ης Σεπτεμβρίου 2006 σχετικά με διαδικασία του άρθρου 81 ΕΚ (υπόθεση COMP/38.456 — Άσφαλτος — Κάτω Χώρες — C(2006) 4090 τελικό), ή τουλάχιστον κατά το μέρος που ορίζεται ότι η BAM παρέβη το άρθρο 81 ΕΚ, κατά το μέρος που ως εκ τούτου επιβλήθηκε πρόστιμο στην BAM, κατά το μέρος που η BAM διατάχθηκε να θέσει τέλος στην παράβαση αυτή και να απόσχει στο μέλλον από κάθε πράξη ή συμπεριφορά την οποία αναφέρει το άρθρο 1, καθώς και από κάθε πράξη ή συμπεριφορά που έχει τον ίδιο ή όμοιο σκοπό ή συνέπεια, και κατά το μέρος που η απόφαση αυτή απευθύνθηκε στην BAM·
            
         
               —
            
            
               να καταδικάσει την Επιτροπή στα δικαστικά έξοδα.
            
         Λόγοι ακυρώσεως και κύρια επιχειρήματα
   Η προσφεύγουσα προσβάλλει την απόφαση της Επιτροπής της 13ης Σεπτεμβρίου 2006 σχετικά με διαδικασία του άρθρου 81 ΕΚ (υπόθεση CΟΜΡ/38.456 — Άσφαλτος — Κάτω Χώρες), με την οποία επιβλήθηκε στην προσφεύγουσα πρόστιμο για παράβαση του άρθρου 81 ΕΚ.
   Προς στήριξη της προσφυγής της, η προσφεύγουσα ισχυρίζεται ότι η Επιτροπή παρέβη το άρθρο 81 ΕΚ και τα άρθρα 7 και 23, παράγραφος 2, του κανονισμού 1/2003 όταν έκρινε ότι η προσφεύγουσα παρέβη το άρθρο 81 ΕΚ. Κατά την προσφεύγουσα, η Επιτροπή κακώς καταλόγισε στην προσφεύγουσα, ως μητρική εταιρία, την παράβαση που φέρεται ότι διαπράχθηκε από μια θυγατρική εταιρία.
   Επικουρικώς, η προσφεύγουσα ισχυρίζεται ότι η Επιτροπή εσφαλμένως καθόρισε το ποσό του προστίμου που επιβλήθηκε στην προσφεύγουσα. Η Επιτροπή καθόρισε ένα πρόστιμο που στηρίχθηκε σε χρονικό διάστημα 2 ετών και 5 μηνών κατοχής από την προσφεύγουσα του 100 % των μετοχών της BAM NBM, ενώ το χρονικό αυτό διάστημα ανερχόταν μόνο σε 1 έτος και 5 μήνες.